രണ്ടാം ദിനവും സൂചികകള് നേട്ടത്തില് മുംബൈ: ചാഞ്ചാട്ടങ്ങള്ക്കൊടുവില് ഓഹരി സൂചികകള് നേട്ടത്തില് ക്ലോസ് ചെയ്തു. സെന്സെക്സ് 383.21 പോയിന്റ് ഉയര്ന്ന് 61350.26ലും നിഫ്റ്റി 143.00 പോയിന്റ് ഉയര്ന്ന് 18268.40 ലും വ്യാപാരം അവസാനിപ്പിച്ചു. വ്യാപാരത്തിനിടെ ഒരുവേള സെന്സെക്സ് നഷ്ടത്തിലായെങ്കിലും ഉച്ചക്കുശേഷം നഷ്ടം തിരിച്ചുപിടിച്ചു.ആഗോള വിപണിയില് നിന്നുള്ള ശുഭസൂചനകള് ആഭ്യന്തര വിപണിയെ തുടക്കത്തില് മുന്നോട്ട് നയിച്ചെങ്കിലും പിന്നീട് താഴാന് തുടങ്ങി. ഓട്ടോ, മെറ്റല്, റിയല്റ്റി ഓഹരികളുടെ കരുത്തില് ദിവസാവസാനം നേട്ടം കൈവരിക്കാനായി. 2174 ഓഹരികള് ഇന്നലെ നേട്ടമുണ്ടാക്കി. 1007 ഓഹരികളുടെ വിലയില് ഇടിവുണ്ടായി. 150 ഓഹരികളുടെ വിലയില് മാറ്റമുണ്ടായില്ല. ടാറ്റ സ്റ്റീലാണ് സെന്സെക്സില് നേട്ടത്തില് മുന്നിലെത്തിയത്. ഓഹരി നാലുശതമാനം ഉയര്ന്ന് 1,348 രൂപയിലെത്തി. ടാറ്റാ മോട്ടോഴ്സ് ഓഹരി 5.99 ശതമാനവും നേട്ടമുണ്ടാക്കി. എസ്.ബി.ഐ. ലൈഫ് ഇന്ഷുറന്സ്, ടൈറ്റന് കമ്ബനി, ജെ.എസ്.ഡബ്ല്യു. സ്റ്റീല് തുടങ്ങിയവയാണ് നേട്ടമുണ്ടാക്കിയ മറ്റു പ്രമുഖ ഓഹരികള്. ഇന്ഡസ്ഇന്ഡ് ബാങ്ക്, ഐ.സി.ഐ.സി.ഐ. ബാങ്ക്, പവര് ഗ്രിഡ് കോര്പറേഷന്, എച്ച്.യു.എല്, എന്.ടി.പി.സി. തുടങ്ങിയവയ്ക്ക് നേട്ടമുണ്ടാക്കാനായില്ല. സെക്ടറല് സൂചികകളില് ഓട്ടോ, റിയല്റ്റി, മെറ്റല്, ഓയില് ആന്ഡ് ഗ്യാസ് എന്നിവ 13 ശതമാനം ഉയര്ന്നു. ബി.എസ്.ഇ. മിഡ്ക്യാപ് 1.8 ശതമാനവും സ്മോള് ക്യാപ് 2.2 ശതമാനവും നേട്ടമുണ്ടാക്കി.